**Vyhlásenie predkladateľa**

Návrh zákona, ktorým sa mení a dopĺňa zákon Národnej rady Slovenskej republiky č. 40/1993 Z. z. o štátnom občianstve Slovenskej republiky v znení neskorších predpisov, upravený podľa výsledkov medzirezortného pripomienkového konania, sa predkladá na rokovanie vlády Slovenskej republiky bez rozporov s ministerstvami a ostatnými ústrednými orgánmi štátnej správy.

 K dohode nedošlo po uskutočnení rozporových konaní k zásadným pripomienkam, ktoré uplatnili zástupcovia verejnosti prostredníctvom hromadných pripomienok, Úrad splnomocnenca vlády Slovenskej republiky pre národnostné menšiny a Liga za ľudské práva.

 Tieto subjekty požadujú navrátiť štátne občianstvo Slovenskej republiky všetkým osobám, ktoré stratili slovenské štátne občianstvo od roku 2010 bez splnenia podmienok, ktoré sa štandardne vyžadujú od žiadateľov o štátne občianstvo a ponechať štátne občianstvo osobám, ktoré nadobudli občianstvo iného štátu a neoznámili túto skutočnosť Slovenskej republike.

 Zároveň požadujú obnoviť právny stav existujúci do roku 2010 a stratu štátneho občianstva nadobudnutím cudzieho štátneho občianstva zo zákona úplne vypustiť.

 Zásadné pripomienky, ktoré sú predmetom rozporu, neboli predkladateľom akceptované, a to vzhľadom na znenie Programového vyhlásenia vlády Slovenskej republiky na roky 2020 – 2024, podľa ktorého *„Vláda SR umožní občanom SR dlhodobo žijúcim na území iného štátu nadobudnúť občianstvo toho štátu bez straty občianstva SR. Vláda SR bude tiež riešiť situáciu osôb, ktoré na základe platného zákona prišli o štátne občianstvo SR, tak, aby im bolo vrátené na základe štandardných európskych princípov nadobúdania občianstva, a zjednoduší podmienky nadobúdania štátneho občianstva pre Slovákov žijúcich v zahraničí.“.*